亞歷山大丹尼士Enviro 300

亞歷山大丹尼士Enviro 300，原本叫TransBus Enviro 300，係一款由英國亞歷山大丹尼士出嘅一款低地台單層巴士，喺2001年亮相，係第一款推出嘅TransBus/亞歷山大丹尼士Enviro系列巴士。

設計 
Enviro 300底盤係用同飛鏢SLF相似嘅後置引擎佈局，即係引擎係打直擺喺車尾中間。架車有兩隻長度可以揀，包括11.8米同埋12.5米；佢可以配康明斯ISBe六氣缸引擎，經Voith、Allison或者ZF波箱去行尾軸。

Enviro 300可以用原廠車身以達致底盤車身一體化，車身部分設計係源自Plaxton放棄咗嘅Bus 2000概念車身。而底盤亦可以配東蘭開夏/Darwen/Optare Esteem車身。由2007年開始，Enviro 300車身設計經過修改，改為沿用同廠Enviro 200嘅設計，而呢隻車身亦可以配猛獅18.240、富豪B7RLE同埋Scania K230UB底盤。

2011年，Enviro 300改到符合歐洲委員會嘅Whole Vehicle Type Approval標準。

2012年，亞歷山大丹尼士同埋Scania決定合作出大型單層天然氣巴士，架車用Scania K270UB底盤同埋Enviro 300車身。

訂單 

Enviro 300自推出以嚟銷路一直唔高，不過英國大規模嘅巴士集團Stagecoach、Arriva同埋第一集團都有買過。2005年亞歷山大丹尼士推出Enviro 300嘅校巴版本，喺英國賣出咗幾十架，而愛爾蘭嘅Bus Éireann亦買咗12架。

英國嘅Courtney Coaches喺2006年接收咗兩架配東蘭開夏Esteem車身嘅Enviro 300，但其後再冇呢個配搭嘅巴士出廠。

TransBus曾經將左軑版Enviro 300運去北美洲同埋荷蘭推廣，但收唔到訂單。

Enviro 300車身配其他底盤 

英國Stagecoach係唯一引入猛獅18.240/Enviro 300配搭嘅巴士公司，佢喺2008至2010年間接收咗353架。

2008年，首批共45架富豪B7RLE/Enviro 300付運北愛爾蘭嘅巴士公司Ulsterbus。

Stagecoach由2011年開始接收咗78架Scania K230UB/Enviro 300。樣辦Scania K270UB/Enviro 300SG天然氣巴士喺2013年初出廠，Reading Buses喺2013年上半年接收頭批共20架巴士，其後Stagecoach亦有接收同款巴士。

停產 
最後一架Enviro 300喺2015年底交咗畀Stagecoach。Enviro 300底盤俾全長11.5米/11.8米嘅Enviro 200 MMC取代。

官方產品介紹

巴士型號